Κινέζικο τηγανητό ρύζι με αυγά, λαχανικά και σόγια σος (βίντεο)
Με τις συμβουλές του Χριστόφορου Πέσκια, ετοιμάζουμε κινέζικο τηγανητό ρύζι εύκολα, γρήγορα και απίθανα νόστιμα. Ιδανικό για ένα γρήγορο γεύμα ή δείπνο. Απολαύστε το.
2 φλιτζ. τσαγιού ρύζι λευκό μακρύκοκκο, του 10λεπτου, 300 γρ. αρακάς κατεψυγμένος, 2 μέτρια καρότα, σε μικρά κυβάκια, 3 φρέσκα κρεμμυδάκια, σε λεπτές ροδέλες, 20 γρ. φρέσκο τζίντζερ, τριμμένο, 4 αυγά, 70 ml σάλτσα σόγιας, 50 ml σάκε (αλκοολούχο ποτό από ρύζι, που βρίσκουμε σε μεγάλα σούπερ μάρκετ, κάβες και καταστήματα με ασιατικά τρόφιμα) ή λευκό γλυκό κρασί, 50 ml ελαιόλαδο, αλάτι, φρεσκοτριμμένο πιπέρι
Για να φτιάξουμε κινέζικο τηγανητό ρύζι με αυγά, λαχανικά και σόγια σος, αρχικά βράζουμε το ρύζι σύμφωνα με τις οδηγίες της συσκευασίας.Στη συνέχεια, το αδειάζουμε σε μπολ και το αφήνουμε στο ψυγείο μέχρι να το χρειαστούμε. (Η συμβουλή του σεφ είναι ότι το κρύο ρύζι είναι το καταλληλότερο για τηγανητό, γι’ αυτό μπορούμε να χρησιμοποιήσουμε και αυτό που μας περίσσεψε από την προηγούμενη μέρα). Σε ένα μπολ χτυπάμε τα αυγά με λίγο αλατοπίπερο μέχρι να αφρατέψουν (αλάτι με φειδώ, γιατί η σόγια είναι αρκετά αλμυρή). Σε μια φαρδιά και ρηχή κατσαρόλα (ή σε ένα γουόκ, αν έχουμε) ζεσταίνουμε το ελαιόλαδο σε δυνατή φωτιά.Στη συνέχεια, σοτάρουμε το καρότο με το τζίντζερ και τον αρακά, για 1/2 με 1 λεπτό, μέχρι να ροδίσουν ελαφρά. Ρίχνουμε τα αυγά, τα ανακατεύουμε με ξύλινη κουτάλα για περίπου 1 λεπτό, ώστε να πήξουν μεν, αλλά και να θρυμματιστούν (όπως στη στραπατσάδα). Προσθέτουμε το φρέσκο κρεμμυδάκι, το ρύζι, το σάκε και τη σόγια και ανακατεύουμε για 2-3 λεπτά, μέχρι να αναμειχθούν καλά τα υλικά και να ζεσταθεί το ρύζι.
Αυγά,Λαχανικά,Ρύζι